#

**ИНФОРМАЦИЯ**

**ЗА ДЕЙНОСТТА НА ИНСПЕКТОРАТА В МИНИСТЕРСТВО НА**

**ЗЕМЕДЕЛИЕТО ПРЕЗ 2022 Г.**

Инспекторатът на Министерство на земеделието е на пряко подчинение на министъра и осигурява изпълнението на контролните му функции върху дейността на структурните звена (27 бр. дирекции в Министерството) и на второстепенните разпоредители с бюджет към министъра, в т. ч. към 31.12.2021 г. – 28 областни дирекции „Земеделие” и 11 изпълнителни агенции, служби, центрове и 3 почивни бази.

Основните функции и дейността на Инспектората са регламентирани в чл. 46 от Закона за администрацията, чл. 14 от Устройствения правилник на МЗХГ (приет с ПМС №260 от 14.10.2019 г., обн., ДВ, бр. 82 от 18.10.2019 г.) и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

В изпълнение на нормативно определените функции, Инспекторатът извършва планови и извънпланови проверки на структури, дейности и процеси в министерството и във второстепенните разпоредители с бюджет към министъра на земеделието.

 Общият брой на извършените от Инспектората през 2022 г. проверки е 56 бр. За резултатите от проверките са изготвени 55 бр. доклади и 1 бр. становище във връзка с образувано производство за установяване на конфликт на интереси.

**Годишни цели на Инспектората**

Дейността на Инспектората през 2022 г. беше насочена към постигане на следните цели:

- Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в Министерството и във второстепенните разпоредители с бюджет;

- Предотвратяване на корупционни прояви и ограничаване на корупционния риск в дейността на администрацията на Министерството и във второстепенните разпоредители с бюджет;

- Укрепване административния капацитет на Инспектората чрез повишаване на професионалните знания и умения на служителите.

**Извършени проверки**

През 2022 г. дейността на Инспектората е насочена към постигане на целта „Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗм и във второстепенните разпоредители с бюджет“.

Постигането на тази цел е реализирано чрез извършване на проверки, като през 2022 г. от Инспектората са извършени общо 56 бр. извънпланови проверки, от които:

- 29 бр. извънпланови проверки, извършени по реда на АПК и съгласно изискванията на Раздел VІ „Ред и начин за извършване на проверките. Докладване“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи. От тях 20 бр. проверки са извършени във връзка с постъпили сигнали в т.ч. 4 бр. по публикации в средствата за масово осведомяване; 2 бр. проверки по инициатива на министъра на земеделието (в т. ч. една комплексна проверка в дирекция в министерството); 2 бр. проверка по искане на заместник-министър на земеделието; 5 бр. проверки във връзка с постъпила информация в МЗм. В 2 бр. от извършените извънпланови проверки съвместно със служителите от Инспектората са участвали и служители от дирекция Вътрешен одит“, дирекция „Животновъдство“ в МЗм и Изпълнителна агенция „Борба с градушките“.

- 27 бр. извънпланови проверки, извършени по реда на Закона за противодействие на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване конфликт на интереси (НОРИПДУКИ) – проверка относно спазване на срока по чл. 38, ал. 1, т. 2 от ЗПКОНПИ за подаване на ежегодни декларации по чл. 35, ал. 1, т. 2 от ЗПКОНПИ от задължените лица; проверкa относно спазване на срока по чл. 38, ал. 1, т. 1 и чл. 39 от ЗПКОНПИ за подаване на декларации по чл. 35, ал. 1, т. 2 и т. 4 от ЗПКОНПИ от задължените лица – 12 бр.; проверка относно спазване на срока по чл. 36, ал. 1, и чл. 39 от ЗПКОНПИ за подаване на декларации по чл. 35, ал. 1, т. 1 и т. 3 от ЗПКОНПИ от задължените лица – 12 бр.; 1 бр. проверка за установяване на конфликт на интереси по отношение на бивш служител и 1 бр. проверка за съответствие на данните, съдържащи се в декларациите по чл. 35, ал. 1, т. 2 от ЗПКОНПИ, подадени от същото длъжностно лице.

 През 2022 г. в Инспектората са постъпили общо 180 броя сигнали, от които:

- По реда на АПК са постъпили 162 бр. сигнали. По 16 бр. от тях са извършени извънпланови тематични проверки, за резултатите от които са изготвени доклади до министъра и отговори до подателите. На основание чл. 112 от АПК 60 бр. сигнали са препратени за разглеждане от съответните компетентни структури, за което са уведомени сигналоподателите.

Във връзка с 54 бр. сигнали от Инспектората е осъществен административен контрол, относно спазване разпоредбите на Глава осма от АПК, като е изискано от компетентните дирекции в министерството извършването на проверки и предприемане на действия за отстраняване на констатирани нарушения при функционирането на администрацията и изготвянето на отговори до подателите на сигналите. Три сигнала са приключени по реда на чл. 124, ал. 1 *(Сигнали, подадени повторно по въпрос, по който има решение, не се разглеждат, освен ако са във връзка с изпълнение на решението или се основават на нови факти и обстоятелства),* по 5 бр. сигнали не е образувано производство на основание чл. 111, ал. 4 от АПК *(Не се образува производство по анонимни предложения или сигнали, както и по сигнали, отнасящи се до нарушения, извършени преди повече от две години)*. По 16 бр. сигнали, след извършено предварително проучване, са изготвени отговор до сигналоподателите. Осем сигнала са архивирани, поради недостатъчно данни, които да бъдат проверени и непредоставена изисканата допълнителна информация.

- По смисъла на ЗПКОНПИ са постъпил 18 бр. сигнали, като 10 бр. от тях са препратени за разглеждане от съответните компетентни структури. По повод постъпил 1 бр. сигнал е образувано производство за установяване на наличие или липса на конфликт на интереси по отношение на бивш служител. Във връзка с един сигнал, препратен по компетентност от КПКОНПИ до Инспектората, е изпратен отговор до Комисията, че в случая не може да се образува производство по установяване на конфликт по отношение на лицето, тъй като не попада в обхвата на проверяваните от постоянната комисия лица по §2, ал. 1, т. 1 - 4 от ДР на ЗПКОНПИ. Предвид разпоредбата на чл. 6, ал. 6 и чл. 7 от НОРИПДУКИ, 6 бр. сигнали са оставени без разглеждане и са предадени за архив.

 В резултат на извършените проверки от Инспектората са дадени общо 140 бр. препоръки с указани срокове за отстраняване на констатираните пропуски и нарушения: 7 бр. препоръки за търсене на дисциплинарна отговорност от служители в МЗм и във ВРБ, от които са наложени 4 бр. дисциплинарни наказания „Забележка“; 17 бр. препоръки за изготвяне или изменение на вътрешноведомствени актове; 1 бр. препоръка за сезиране на Агенцията за държавна финансова инспекция; 2 бр. препоръки за сезиране на прокуратура; 1 бр. препоръка за изпращане на сигнал до Европейската прокуратура; 1 бр. препоръка за уведомяване на СБОП; 7 бр. препоръки за предприемане на действия за прилагане разпоредбите на ЗПКОНПИ и НОРИПДУКИ; 3 бр. препоръки за предприемане на действия във връзка с чл. 19, ал. 2 от Закона за администрацията; 4 бр. препоръки във връзка с прилагане разпоредбите на Наредбата за административното обслужване; 7 бр. препоръки за извършване на допълнителни проверки и предприемане на действия от компетентни структурни звена в системата на Министерството и от ДФЗ.

 Съставен е 1 бр. Акт за установяване на административно нарушение по реда на чл. 40, ал. 1 и чл. 43, ал. 1 от ЗПКОНПИ на служител в МЗм. Административно-наказателното производство е приключило с издадено от министъра, в качеството му на административно-наказващ орган, писмено Предупреждение по реда на чл. 28 от ЗАНН.

 Във връзка с образувано производство за установяване на конфликт на интереси е изготвено 1 бр. становище за установено наличие на конфликт на интереси по отношение на бивш служител, което е одобрено от министъра. В становището са дадени 3 бр. предложения във връзка с установеното при проверката.

 На основание чл. 13, ал. 1 от НОРИПДУКИ и във връзка с образуваното производство по установяване на наличие или липса на конфликт на интереси срещу бивш служител, задължено лице по смисъла на §2, ал. 1, т. 1 от ДР на ЗПКОНПИ е извършена проверка за съответствие на данните, съдържащи се в декларациите по чл. 35, ал. 1, т. 2 от ЗПКОНПИ, подадени от същото лице. За резултатите от проверката е изготвен доклад за съответствие, който е одобрен със заповед на министъра.

В Инспектората се поддържат Регистър на подадените пред министъра декларации за несъвместимост и декларации за промяна на декларирани обстоятелства в декларациите за несъвместимост от лицата, заемащи висши публични длъжности, посочени в чл. 6, ал.1 от ЗПКОНПИ и Регистър на подадените пред министъра декларации по чл. 35, ал.1 от ЗПКОНПИ от лицата, посочени в § 2, ал. 1, т. 1 - т. 4 от ДР на ЗПКОНПИ. На интернет страницата на Министерството, в рубрика „Антикорупция“, Инспекторатът поддържа в актуално състояние публични регистри на декларациите по чл. 35, ал. 1 от ЗПКОНПИ, отговарящи на изискванията на чл. 4, ал. 2 от НОРИПДУКИ, в т.ч. списък на лицата, които не са подали декларации в срок.